ΓΡΑΠΤΗ ΕΡΩΤΗΣΗ P-0647/96 υποβολή: Francis Decourriθre (PPE) προς την Επιτροπή (8 Μαρτίου 1996)

Θέμα: Απόφαση του Δικαστηρίου των Ευρωπαϊκών Κοινοτήτων - υπόθεση Bosman C-415/93 - της 15ης Δεκεμβρίου 1995

Η υπόθεση Bosman και οι συνέπειες της λύσης που έδωσε το Δικαστήριο των Ευρωπαϊκών Κοινοτήτων για το αθλητικό ρυθμιστικό πλαίσιο γεννά πολυάριθμα ερωτηματικά όσον αφορά τους επαγγελματίες αθλητές.

Δύο εξ αυτών χρειάζονται όλως ιδιαιτέρως απάντηση:

Πρώτον, θα μπορούσε να προσδιορισθεί εάν οι κανονισμοί των διεθνών αθλητικών ομοσπονδιών που θεσπίζουν ιθαγένεια για αθλητικούς σκοπούς πρέπει να θεωρούνται ως παραβίαση της ελεύθερης κυκλοφορίας; Και ακριβέστερα, εάν υπήκοος χώρας εκτός της Ευρωπαϊκής Ένωσης που λαμβάνει με πολιτογράφηση την ιθαγένεια κράτους μέλους, μπορεί να αναγκασθεί να περιμένει τρία χρόνια - προθεσμία που συχνά επιβάλλεται στην πράξη - για να θεωρηθεί υπήκοος της Ένωσης ως αθλητής;

Δεύτερον, δεδομένου ότι το Δικαστήριο δεν αποφάνθηκε επί της εφαρμογής των άρθρων 85 και 86, πρέπει να θεωρήσουμε ότι η ευρωπαϊκή οργάνωση αθλητισμού ως ενιαία ομοσπονδία για κάθε σπορ συμβιβάζεται με τις διατάξεις αυτές;

Απάντηση του κ. Van Miert εξ ονόματος της Επιτροπής (12 Απριλίου 1996)

Όπως ανέφερε το Αξιότιμο Μέλος του Κοινοβουλίου, η απόφαση του Δικαστηρίου στην υπόθεση Bosman δεν αφορούσε όλα τα θέματα των ρυθμίσεων στον αθλητικό τομέα. Επειδή δεν υπάρχουν συγκεκριμένες ενδείξεις από το Δικαστήριο σχετικά με την απάντηση που πρέπει να δοθεί στα εν λόγω ερωτήματα,η Επιτροπή παραθέτει απλώς τη δική της άποψη.

Όσον αφορά το πρώτο θέμα της περιόδου αναμονής, η Επιτροπή διαπιστώνει απλώς ότι, σύμφωνα με την πάγια νομολογία, ένας υπήκοος τρίτης χώρας ο οποίος θα ελάμβανε, μέσω πολιτογράφησης, την ιθαγένεια ενός κράτους μέλους, δεν θα μπορεί να επικαλεσθεί τις διατάξεις του κοινοτικού δικαίου σχετικά με την ελεύθερη κυκλοφορία των προσώπων. Ο κανόνας αυτός δεν θα μπορούσε να εφαρμοστεί μόνο στην περίπτωση κατά την οποία το εν λόγω άτομο βρισκόταν σε μία εσωτερική κατάσταση, δηλαδή εάν επρόκειτο για έναν «νέο» υπήκοο κράτους μέλους ο οποίος δεν είχε κάνει ποτέ χρήση του δικαιώματός του ελεύθερης κυκλοφορίας στο έδαφος κάποιου άλλου κράτους μέλους.

Όπως υπενθυμίζει το Αξιότιμο Μέλος του Κοινοβουλίου, το Δικαστήριο στην απόφασή του της15ης Δεκεμβρίου 1995 στην υπόθεση C-415/93 Bosman, δεν αποφάνθηκε σχετικά με τη δυνατότητα εφαρμογής των άρθρων 85 και 86 της συνθήκης ΕΚ στους κανονισμούς των υπό εξέταση αθλητικών οργανώσεων. Το Δικαστήριο θεώρησε ότι δεν υπήρχε ανάγκη να το πράξει στο πλαίσιο της επίλυσης των υπό εξέταση προβλημάτων.

Τα άρθρα 85 και 86 της συνθήκης ΕΚ εφαρμόζονται στον επαγγελματικό αθλητισμό ως οικονομική δραστηριότητα. Τα αθλητικά σωματεία είναι επιχειρήσεις από την άποψη των οικονομικών δραστηριοτήτων τις οποίες ασκούν και οι οργανώσεις τους αποτελούν ενώσεις επιχειρήσεων υπό την έννοια των δύο αυτών άρθρων της συνθήκης ΕΚ.

Η περιοριστική συμπεριφορά εκ μέρους των επαγγελματικών συλλόγων ή των αντιπροσωπευτικών τους ενώσεων σε σχέση με τα άρθρα 85 και 86 μπορεί να εκτιμηθεί μόνον εάν είναι γνωστά πλήρως τα οικονομικά και νομικά περιστατικά και εφόσον έχουν ληφθεί υπόψη τα ιδιαίτερα χαρακτηριστικά του συγκεκριμένου κλάδου.

Κάτω από τις συνθήκες αυτές, η Επιτροπή δεν μπορεί να απαντήσει παρά μόνο γενικά, και με την επιφύλαξη ειδικής εξέτασης κάθε επιμέρους κατάστασης, στο ερώτημα του κατά πόσον η ευρωπαϊκή οργάνωση αθλητισμού ως ενιαία ομοσπονδία για κάθε επιμέρους άθλημα συμβιβάζεται με τις διατάξεις αυτές της συνθήκης ΕΚ.

Κατ'αρχήν, κάθε σωματείο πρέπει να είναι ελεύθερο να συνεργάζεται με άλλα ανάλογα με τα συμφέροντά του για την οργανωση της αθλητικής του δραστηριότητας. Ωστόσο, είναι γενικά παραδεκτό ότι η αποτελεσματικότερη θεσμική διάρθρωση στην προώθηση ενός αθλήματος είναι η δημιουργία μιας ενιαίας ομοσπονδίας σε κάθε κράτος μέλος και μιας ενιαίας διεθνούς ομοσπονδίας για το κάθε άθλημα. Ως εκ τούτου, θα πρέπει να αξιολογηθεί σε κάθε συγκεκριμένη κατάσταση ο βαθμός στον οποίο είναι θεμιτό ή εφικτό να υπάρχουν περισσότερες της μιας ομοσπονδίες οι οποίες θα χειρίζονται με αυτόνομο τρόπο κάποιο άθλημα ή παραλλαγή αθλήματος με στόχο τη βελτίωση της ποιότητας προς όφελος των συλλόγων, των παικτών και των θεατών. Δεν αποκλείεται να προκύψουν προβλήματα όσον αφορά τους κανόνες ανταγωνισμού της Συνθήκης στην περίπτωση κατά την οποία η περισσότερο ισχυρή ομοσπονδία σε εθνικό ή διεθνές επίπεδο εμποδίζει τη δημιουργία κάποιας άλλης ομοσπονδίας. Η έκταση στην οποία πρέπει να εφαρμόζονται οι κανόνες του ανταγωνισμού σε τέτοιου είδους καταστάσεις δεν έχει ακόμα προσδιοριστεί στο ίδιο το πλαίσιο κάθε μιας συγκεκριμένης κατάστασης.